Komisijos reglamentas (EB) Nr. 1252/2002
2002 m. liepos 11 d.
dėl laikino leidimo naudoti naują priedą pašaruose
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl priedų pašaruose [1] su paskutiniais pakeitimais, padarytais Komisijos reglamentu (EB) Nr. 2205/2001 [2], ir ypač į jos 3 ir 9e straipsnius,
kadangi:
(1) Direktyvoje 70/524/EEB numatyta, kad gali būti leidžiama naudoti ir naujus priedus, ir priedus naujoms paskirtims įvertinus prašymą, pateiktą pagal direktyvos 4 straipsnį.
(2) Direktyvos 9e straipsnio 1 dalyje numatyta, kad laikinas leidimas naudoti naują priedą arba naudoti priedą naujoms paskirtims gali būti suteiktas, jei įvykdomos 3a straipsnio b - e punktų sąlygos, ir jei, atsižvelgiant į gautus rezultatus, logiška manyti, kad naudojant jį gyvūnų mitybai, jo poveikis yra vienas iš tų, kurie nurodyti 2 straipsnio a punkte. Toks laikinas leidimas naudoti priedą gali būti suteikiamas ne ilgesniam kaip ketverių metų laikotarpiui kalbant apie direktyvos C priedo II dalyje nurodytus priedus.
(3) Dokumentų apie šio reglamento priede aprašytą konservanto preparatą vertinimas rodo, kad jis atitinka visas Direktyvos 70/524/EEB 3a straipsnyje išdėstytas sąlygas, ir todėl gali būti laikinai leidžiamas naudoti ketverių metų laikotarpiu.
(4) Dokumentų vertinimas rodo, kad gali būti reikalingos tam tikros procedūros siekiant apsaugoti dirbančiuosius nuo priedų poveikio. Tačiau tokia apsauga turėtų būti užtikrinama taikant 1989 m. birželio 12 d. Tarybos direktyvą 89/391/EEB dėl priemonių darbuotojų saugai ir sveikatai darbe gerinti nustatymo [3].
(5) Gyvūnų mitybos mokslinis komitetas pateikė palankią nuomonę dėl šio konservanto saugumo naudojant jį priede nurodytomis sąlygomis.
(6) Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento priede nurodytai konservantų grupei priklausantį preparatą priede nurodytomis sąlygomis leidžiama naudoti kaip priedą gyvūnų mitybai.
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. liepos 11 d.